छुट्‌टी न लेने का मिल सकता है बेनिफिट; रोडरेज मामले में काट रहे हैं सजा
Navjot Singh Sidhu Road Rage Case - पंजाब कांग्रेस के पूर्व प्रधान नवजोत सिंह सिद्धू की रिहाई 1 अप्रैल को हो सकती है। पूरी सजा के दौरान कोई छुट‌्टी न लेने का नवजोत सिंह सिद्धू को बेनिफिट मिल सकता है।
पंजाब कांग्रेस के पूर्व प्रधान नवजोत सिंह सिद्धू की रिहाई 1 अप्रैल को हो सकती है। पूरी सजा के दौरान कोई छुट‌्टी न लेने का नवजोत सिंह सिद्धू को बेनिफिट मिल सकता है। इससे पहले 26 जनवरी 2023 को उनके रिहा होने की आस जगी थी, लेकिन कैबिनेट को भेजी गई फाइल में उनका नाम ना होने की वजह से उनकी रिहाई संभव ही नहीं हो पाई थी।
सिद्धू 20 मई 2022 को जेल गए थे, लेकिन उनकी रिहाई के लिए 19 मई 2023 तक इंतजार नहीं करना होगा। दरअसल, उन्होंने पूरे साल में अपनी सजा के दौरान कोई छुट्‌टी नहीं ली। जिसके चलते सप्ताह व अन्य सरकारी छुटि्टयों को काट दिया जाए तो अनुमान है कि वह 1 अप्रैल को बाहर आ सकते हैं, लेकिन कांग्रेस 26 जनवरी की तरह तैयारियों का शोर नहीं मचाना चाहती।
कैदियों को मिलता है सामान्य छूट का लाभ
एक्सपर्ट्स के मुताबिक NDPS और संघीन जुर्मों के अलावा एक महीने में सौंपे गए कार्य की प्रगति व कैदियों के आचरण के आधार पर 4 से 5 दिन की छूट दी जाती है। इसके अलावा कुछ सरकारी छुटि्टयों का लाभ भी कैदी को मिलता है। वहीं नवजोत सिंह सिद्धू ने पूरी सजा के दौरान एक बार भी छुट्‌टी नहीं मांगी। यानी कि सिद्धू इस छूट के बाद 1 अप्रैल को बाहर आ सकते हैं।
26 जनवरी को कांग्रेसी पहुंचे थे जेल के बाहर
गौरतलब है कि दिसंबर 2022 से ही नवजोत सिंह सिद्धू की रिहाई को लेकर चर्चाएं शुरू हो गई थी। पंजाब कांग्रेस का एक बड़ा धड़ा सिद्धू के स्वागत की तैयारियों में भी जुट गया। सभी को आस थी कि 26 जनवरी 2023 को नवजोत सिंह सिद्धू रिहा हो जाएंगे। 26 जनवरी की सुबह से ही समर्थक जेल के बाहर पहुंच गए, लेकिन सिद्धू बाहर नहीं आए।
कैबिनेट में प्रस्ताव ही नहीं रखा गया
जेल प्रशासन की तरफ से तकरीबन 56 लोगों की फाइल बनाई गई थी, जिन्हें अच्छे आचरण के चलते गणतंत्र दिवस के दिन जेल से रिहा होना था, लेकिन गणतंत्र दिवस से पहले कैबिनेट बैठक में इस प्रस्ताव को रखा ही नहीं गया। न यह प्रस्ताव कैबिनेट में पास हुआ और न ही यह पंजाब राज्यपाल के पास हस्ताक्षर होने के लिए गया। कुछ का कहना था कि लिस्ट में नवजोत सिंह सिद्धू का नाम था ही नहीं।
सिद्धू के समर्थन में आए थे राजा वडिंग व एमपी तिवाड़ी
कांग्रेस के पंजाब प्रधान अमरिंदर सिंह राजा वडिंग और सांसद मनीष तिवाड़ी ने नवजोत सिंह सिद्धू का नाम रिहा कैदियों की लिस्ट में ना होने पर आम आदमी की सरकार को कौसा था। कांग्रेस के वे नेता भी आम आदमी पार्टी के खिलाफ बोलते दिखे, जिनकी नवजोत सिंह सिद्धू के साथ कम बनती थी।